Med dommerstemmerne 3 mod 2, tabte Jonna Ørskov sin erstatningssag mod Nordjyllands Politi.

 

På et hængende hår er myndighederne blevet frifundet i sagen om en ung mand, der døde i politiets varetægt for ni år siden ved Løgstør. Jens Arne Ørskov blev 21 år. Han havde været voldsom, og to betjente havde blandt andet lagt ham på maven og forsøgt at lægge ham i såkaldt benlås. I Højesteret har tre dommere torsdag frifundet Nordjyllands Politi og Justitsministeriet. De mener, at myndighedernes forklaring på begivenhederne er både overbevisende og tilfredsstillende. Men to andre dommere har den modsatte vurdering. Det var moren til den dræbte og dødsboet, der havde anlagt den civile retssag. Kravet lød på i alt 100.000 kroner. - Man har selv skabt en farlig situation, har morens advokat, Tyge Trier, sagt til dommerne om hændelsen sidst på natten 14. juni. Han har påstået, at betjentene ikke fulgte de helt basale regler for førstehjælp, da de opdagede, at Jens Arne Ørskov lå livløs. Derimod har det offentliges advokat, Henrik Nedergaard Thomsen, sagt, at betjentene gjorde, hvad de skulle. Sagen har dog fået konsekvenser for flere år siden. Rigspolitiet har advaret alle politikredse om faren ved at udsætte anholdte, der ligger på maven, for et kraftigt tryk. De risikerer at blive kvalt. I tilfældet med Ørskov har Retslægerådet netop fastslået, at dødsårsagen delvist var iltmangel, fordi vejrtrækningen blev hæmmet på grund af lejringen på maven med hænderne i håndjern på ryggen. Desuden spillede det en rolle, at Ørskov var stærkt ophidset og påvirket. Tidligere har også dommerne i Vestre Landsret ligesom flertallet i Højesteret frifundet myndighederne.